google/wiki40b huggingface dataset:
איזואנזים

איזואנזימים (ידועים גם כאיזוזימים) הם אנזימים אשר שונים בהרכב סדרת חומצות האמיניות שלהם אך מזרזים אותה תגובה כימית. לאנזימים אלה תכונות קינטיות שונות או שהם מבוקרים באופן שונה. גם ביטוי איזואנזימים יכול להיות שונה בין איבר לאיבר וכן להשתנות במהלך ההתפתחות. 
הקיום של איזואנזימים מאפשר ויסות עדין של המטבוליזם והתאמתו לצרכים הספציפיים של רִקְמָה מסוימת או שלב התפתחותי. במקרים רבים האיזואנזימים מקודדים על ידי שכפול גן לגנים זהים, אשר השתנו במשך הזמן. אף על פי שאלואנזימים הם אנזימים מאללים שונים של אותו גן אשר מעבדים או מזרזים את אותו התהליך, משתמשים בשני מושגים אלה לחלופין.

הקדמה

איזואנזימים תוארו לראשונה על ידי ר.ל. הנטר וקלמנט מרקרט (1957) אשר הגדירו אותם כגרסאות שונות של אותו אנזים בעלי פונקציות זהות ונמצאים באותו פרט. הגדרה זו כוללת (1) גרסאות של אנזימים שהם תוצר של גנים שונים ולכן הם מייצגים איזואנזימים שונים ו-(2) אנזימים שהם תוצר של אָלֶלים שונים של אותו גן (המתוארים כאלואנזים).
איזואנזימים הם בדרך כלל תוצאה של שיכפול גנטי אך יכולים להיות גם תוצאה של פוליפלוידיזציה או הַכְלָאָה של חומצה גרעינית. על פני הזמן, אם התפקוד של הגרסה החדשה נשאר זהה לתפקוד המקור אז תהיה סבירות גבוהה שככל שצוברים יותר מוטציות, אחת מן הגרסאות תעלם ותהפוך לפסאודוגן לא פעיל. ובכל זאת, אם המוטציות לא מונעות באופן מיידי את תפקוד האנזים אלא משנות את אופן תפקודו או תבנית הביטוי הגנטי אזי שתי הגרסאות יועדפו בסלקציה טבעית ולכל אחת יהיה תפקוד ייחודי. כאמור, הם יכולים להתבטא בשלבים שונים של ההתפתחות או ברקמות שונות.

איזואנזימים כסמנים מולקולרים

גנטיקה של אוכלוסיות היא ביסודה מחקר של הסיבות והאפקטים של שונות גנטית בתוך ובין אוכלוסיות, ובעבר האיזואנזימים היו סמנים המולקולרים שימושים למטרה זו. אף על פי שכעת הם הוחלפו במידה רבה על ידי גישות אשר מבוססות על מידע מה- DNA הם עדיין בין מערכות סימון המהירות והזולות ביותר לפיתוח, ונשארות (החל משנת 2005) בחירה מצוינת עבור פרויקטים שצריכים רק לזהות רמות נמוכות של שונות גנטית, כגון כימות מערכות זיווג.
רייזורלייט

היסטוריה

הלהקה החלה כלהקת חימום של "The Libertines" בכמה אירועים, שם ראה אותם צייד הכשרונות ג'סטין קרוס. הוא מימן להם הקלטות באולפן ההקלטות "Toerag", שם הוא הפיק להם, לצידו של ליאם ווטסון, את השירים "Rip It Up" ,"Rock 'n' Roll Lies", ו-"In The City". השירים הצליחו בתחנות הרדיו והלהקה הפכה לפופולרית בסצנת המוזיקה בלונדון.
הביקוש להופעות היה רב, והלהקה הופיעה מספר הופעות בכל ערב, ביניהן הופעה בארמון אלכסנדרה עם קיבולת של יותר מ-7,000 איש.
אלבום הבכורה של הלהקה, "Up All Night" יצא ב-28 ביוני 2004, ושווק בכמות עותקים גדולה בבריטניה. הוא הגיע למקום השלישי במצעדי האלבומים בבריטניה. תגובת הקהל והמבקרים הייתה טובה, אך למרות זאת נטען שחסר דמיון ומקוריות באלבום. האלבום יצא מחדש ב-18 באפריל 2005, עם תוספת השיר "Somewhere Else" שהגיע למקום השני במצעדים.
ב-2 ביולי 2005, הופיעה הלהקה בהייד פארק, לונדון כחלק מסדרת ההופעות לייב 8. הלהקה הותקפה כי היא הייתה הלהקה היחידה שלא תרמה את ההכנסה הנוספת שהרוויחה למען מדינות אפריקה. כתוצאה מכך, טענה הלהקה שמפני שהיא להקת צעירה וחסרת ניסיון, חבריה אינם יכולים לבצע כזאת התחייבות.
רייזורלייט הופיעה כלהקת חימום בהופעה של קווין ופול רודג'רס ב-15 ביולי 2005 לפני 60,000 איש. הלהקות שינו את מועד ההופעה לאחר הפיגועים בלונדון.
בדצמבר אותה שנה, הלהקה הופיעה כלהקת חימום של אואזיס באצטדיון המיליניום בקארדיף. בנוסף היא הופיעה כלהקת חימום של הרולינג סטונס בהופעותיהם בקלן ופריז.
הלהקה השתתפה באלבום הצדקה "Help-A Day in the Life" למען ילדים החיים באזורי מלחמה, עם השיר "Kirby's House".
במהלך תקופת חג המולד, הלהקה ביצעה הופעה אינטימית ב"ריילוויי אין" בוינצ'סטר. להקת "קפטן פוניקס" שימשה כלהקת חימום. מתופף הלהקה, בן, הוא אחיו הצעיר של מתופף רייזורלייט אנדי בורוס.
אלבומה השני של הלהקה, "Razorlight" יצא ב-17 ביולי 2006 בבריטניה, והגיע למקום הראשון במצעדי האלבומים במדינה שבוע לאחר יציאתו. חלק מהביקורות היו חיוביות וחלק שליליות.
סינגל הבכורה שיצא מתוך האלבום היה "In the Morning", אשר יצא ב-3 ביולי 2006 והגיע למקום השלישי במצעדי הסינגלים בבריטניה. נכון להיום, זה הסינגל השלישי המצליח שלהם לאחר "Somewhere Else" שהגיע למקום השני, ו-"America" שהגיע למקום הראשון. בנוסף הגיע הסינגל למקום השני במצעד השירים ב-iTunes.
הלהקה יצאה לסיבוב ההופעות הכי גדול שלה באוקטובר-נובמבר 2006. בנוסף היא שימשה כלהקת חימום של ריצ'רד אשקרופט בהופעתו ב-17 ביוני.
בנובמבר 2006, אושפזו חברי הלהקה לאחר שהתגלתה הרעלה רדיואקטיבית במטוס שלהם. במטוס של חברת בריטיש איירוויז בו נסעו, אשר נאלץ לחזור ממוסקבה, נכח המרגל לשעבר אלכסנדר ליטוויננקו.
ב-2007, רייזורלייט היו מועמדים בשתי קטגוריות בטקס פרסי המוזיקה הבריטית: "הלהקה הבריטית של השנה" ו"שיר השנה" עם השיר "America". בנוסף הם היו מועמדים בשתי קטגוריות בטקס פרסי NME הבריטית: "להקת השנה" ו"אלבום השנה".
ב-19 במרץ 2007, הודיעה הלהקה כי היא תשתתף בקרלינג ויקנד באוגוסט 2007.
ב-7 ביולי 2007, השתתפה הלהקה בלייב ארת' והופיעה באצטדיון וומבלי בלונדון, וב-"T in the Park" בסקוטלנד.
High Dynamic Range Imaging

HDRI (קיצור של High Dynamic Range Imaging בתרגום חופשי לעברית: יצירת תמונה בעלת טווח דינמי רחב) או בראשי התיבות הנפוצים יותר, "HDR", היא טכניקה אשר מאפשרת ליצור תמונות עם טווח דינמי רחב. הכוונה היא לתמונות המכילות פרטים באזורים כהים ובאזורים בהירים כאחד, בתנאי תאורה, אשר ללא טכניקת ה-HDR לא הייתה אפשרות לקלוט את כל הפרטים בחשיפה ממוצעת.
נחל גוש חלב

נַחַל גּוּשׁ חָלָב הוא נחל אכזב קצר בגליל העליון, שראשיתו ברום של כ-830 מטרים מעל פני הים, בסמוך לאגם דלתון, וסופו בחיבור לנחל דישון.
אפיקו של הנחל הוא בכיוון צפון מערב, והוא עובר בעמק צר למרגלות הכפר ג'ש. באפיק הנחל מצויים שרידיו של בית הכנסת קדום, שרידי טחנות קמח ומספר מעיינות. 
בסמוך למעיין "עין חלב", ובין הר שפרה והר פועה, חובר הנחל לאפיקו הצר של נחל דישון. הנחל קרוי על שם העיר מתקופת בית שני ומתקופת התלמוד גוש חלב, אשר שכנה במקום.

טחנות הקמח

בחלקו התחתון של הנחל ניצבים שרידים של חמש טחנות קמח, ששמן נגזר משמות בעליהן: טחנת דאר חביב העליונה, טחנת נג'יב (מכונה גם טחנת דאר חביב התחתונה), טחנת דאר ט'אהיר העליונה, טחנת דאר ט'אהיר התחתונה וטחנת השבעה העליונה. שתי הטחנות העליונות נבנו לקראת סוף העשור השביעי של המאה התשע עשרה והיו בבעלות בעלי ממון בני משפחת חביב מהכפר ג'יש. טחנות דאר ט'אהיר העליונה והתחתונה היו גם הן בבעלות צמד שותפים בני הכפר ג'יש ואילו טחנת השבעה העליונה הייתה בבעלות שבעה שותפים מהכפר ברעם שהחזיקו גם בשתי טחנות סמוכות בנחל דישון.
מונדו דפורטיבו

היסטוריה ופרופיל

המונדו דפורטיבו פורסם לראשונה ב-1 בפברואר 1906, כעיתון שבועי, ומאז שנת 1929 כעיתון יומי. זהו עיתון הספורט הוותיק ביותר בספרד שעדיין יוצא לאור, והשני באירופה, אחרי לה גזטה דלו ספורט האיטלקי אשר נוסד בשנת 1896.
העיתון יוצא לאור בברצלונה והוא בבעלות קבוצת "Grupo Godó". הקבוצה מחזיקה בבעלות גם על העיתון "לה ונגרדיה".
העיתון מתמקד בעיקר בסיקור אוהד של קבוצת הכדורגל ברצלונה, אבל בין היתר מסקר גם את ליגת העל הספרדית בכדורסל (ACB), מרוצי גרנד פרי ופורמולה 1.
המונדו דפורטיבו והספורט הם עיתוני הספורט הנפוצים ביותר בקטלוניה.]
NGC 5204

היסטוריה

לגלקסיה בהירות מדרגה סביב 11.7 והיא התגלתה ב-24 באפריל 1789 על ידי האסטרונום ויליאם הרשל, שהכניס אותה לרשימת הערפיליות שפרסם בשנת 1802 תחת הציון IV.63, ותיאר אותה כבהירה למדי, גדולה למדי, עגולה ולא סדורה, ניתנת להפרדה לכוכבים ומתבהרת בהדרגה לכיוון המרכז. בנו, ג'ון הרשל, צפה בה גם כן והכניס אותה לקטלוג הערפיליות שפרסם בשנת 1833 תחת הציון 1625 כשהיא מתוארת כדי בהירה, עגולה ולא סדורה, מתבהרת בהדרגה בכיוון המרכז, אך ללא גרעין מובחן, וניתנת להפרדה לכוכבים. הוא הוסיף אותה גם לקטלוג הכללי של ערפיליות וצבירי כוכבים שפרסם בשנת 1864 תחת הציון GC 3575 ובשנת 1888 ג'ון דרייר הכניס אותה לקטלוג הכללי החדש, תחת הציון NGC 5204 כשהיא מתוארת כדי בהירה, גדולה למדי, עגולה ולא סדורה, ניתן להפרדה לכוכבים ומתבהרת בהדרגה בכיוון המרכז.

תצפית

הגלקסיה נמצאת כ-3.5 מעלות מצפון-צפון-מזרח לזוג הכוכבים מיזר ואלקור וכ-5.5 מעלות ממזרח-צפון-מזרח לכוכב אליות. כ-6 מעלות מדרום-מזרח לה נמצאת גלקסיית גלגל הרוח (M101), שמרחקה משביל החלב הוא כ-21 מיליון שנות אור, כך שמרחקה מ-NGC 5204 הוא למעלה מ-4 מיליון שנות אור. M94, שמרחקה משביל החלב דומה למרחקה של NGC 5204, נמצאת כ-18 מעלות מדרום-דרום-מערב לה, כך שהמרחק ביניהן הוא לפחות 5 מיליון שנות אור. מסיבה זו קשה לקבוע האם NGC 5204 שייכת לקבוצת M94 או לקבוצת M101, או שהיא אינה שייכת לאף אחת מהן ונמצאת למעשה בין שתי הקבוצות.

תכונות

אורכה הזוויתי של NGC 5204 הוא כ-5 דקות קשת, שממרחקה שקול לקוטר של כ-25,000 שנות אור, כרבע מהקוטר של שביל החלב. מסתה מוערכת בכ-‎1.2×10¹⁰‎ מסות שמש, כ-2% ממסת שביל החלב, כאשר רק כ-‎9.3×10⁸‎ מסות שמש או פחות מ-8% ממנה היא מסת הכוכבים שבגלקסיה וכ-‎10⁹‎ מסות שמש או מעט יותר מ-8% ממנה היא מסת הגז החופשי שבה. שאר המסה של הגלקסיה, כ-84%, היא של חומר אפל שטיבו אינו ידוע. הגלקסיה נראית לא-סדורה, אך למעשה היא מכילה זרועות ספירליות מרובות ולכן היא מוגדרת כגלקסיה ספירלית דמוית ענני מגלן. למרות שהיא עשירה יחסית בגז חופשי, יצירת הכוכבים החדשים בה אינה אינטנסיבית אלא מתרחשת בקצב מתון של כשליש מסת שמש בשנה.
בשנת 1979 התגלה שהגלקסיה מהווה מקור חזק של קרני-X וב-1992 התברר שמדובר במקור נקודתי שקיבל את הסימון NGC 5204 X-1 ושנמצא סמוך למרכז הגלקסיה, אך לא בליבתה, כך שלא מדובר בגרעין גלקטי פעיל. בשנת 2001 התגלה שצמוד למקור הקרינה יש כוכב מסיבי וחם, כך שככל הנראה מקור הקרינה הוא מערכת בינארית של חור שחור עם מסה של עשרות מסות שמש המוקף על ידי על-ענק כחול שמאבד מסה משכבותיו החיצוניות אל דיסקת ספיחה המקיפה את החור השחור. החומר בדיסקה מגיע לטמפרטורה של מיליוני קלווין ויוצר את הקרינה החזקה. עם זאת, עוצמת הקרינה שנפלטת מהמערכת גדולה הרבה יותר מהקרינה שנפלטת ממערכות דומות ומצביעה על כך שייתכן שהחור השחור מסיבי יותר ומגיע למסה של מאות או אלפי מסות שמש. במקרה כזה, הכוכב שמקיף אותו היה צריך לנוע במהירות גבוהה מאוד ולסיים הקפה בתוך מספר ימים קטן, אך תצפיות ממושכות לא הראו השתנות מחזורית של הקרינה על פני פרקי זמן קצרים כאלה והמנגנון שגורם לקרינה להיות חזקה מהרגיל עדיין אינו ברור.
הלגיון העשירי גמינה

ייסוד הלגיון ומלחמת גאליה

כשיוליוס קיסר נכנס לתפקידו כמושל היספניה אולטריור בשנת 61 לפנה"ס היו תחת פיקודו שני לגיונות: שמיני ותשיעי. קיסר שרצה להרחיב את תחום השליטה הרומי בחצי האי האיברי גייס לגיון נוסף כדי להגדיל את צבאו. מספרו של הלגיון החדש היה עשר וסמלו שור. הלגיון הפגין אומץ רב ובלט בקרבות בספרד.
הלגיון עבר יחד עם קיסר לגאליה והוצב תחת פיקודו לאחר שקיסר התמנה למושל גאליה קיסאלפינה ואיליריקום. במהלך מלחמת גאליה (58 לפנה"ס - 50 לפנה"ס) היה בין יחידותיו הטובות ביותר של קיסר ולקח חלק בכל עימות קרב חשוב במלחמה זו. לגיון זה בלם את התקדמות ההלווטים על גדות הנהר רון ושמר על המעבר בזמן שקיסר ניהל משא ומתן כושל עם הגאלים. בהמשך, לקח חלק בקרב אראר ובקרב ביבראקטה נגד ההלווטים שבהם הפגין אומץ לב רב. הלגיון לא זכה למנוחה ויצא יחד עם יתרת הצבא לקרב ווז' נגד אריוביסטוס, מנהיג הסואבים. בזמן המערכה קיבלו חיילי הלגיון סוסים ומכאן הכינוי שהוענק להם - אקווסטריס (רכוב).
ללגיון העשירי היה תפקיד נכבד בניצחונו של קיסר בקרב סאביס נגד הבלגים בשנת 57 לפנה"ס. במהלך קרב זה, הלגיון ה-12 שהוצב באגף הרומי הימני ספג אבדות כבדות והלגיון העשירי חש לעזרתו ועזר לייצב את האגף ובכך תרם תרומה מכרעת לניצחון הרומי בקרב.
בהמשך לקח חלק בפלישות יוליוס קיסר לבריטניה בשנת 55 ובשנת 54 לפנה"ס. בהמשך השתתף במצור אלסיה (52 לפנה"ס) ודיכא את המרידות בגאליה בשנת 51 לפנה"ס.

מלחמות אזרחים

הלגיון הוותיק צידד במפקדו הנערץ, יוליוס קיסר במהלך מלחמת האזרחים. בהתחלה לקח חלק בעימות בספרד ונכח בקרב אילרדה (קיץ 49 לפנה"ס) ובהמשך ביוון בקרב פרסלוס (48 לפנה"ס). זמן שירותם החוקי של החיילים הגיע כבר לסיומו, אך הם המשיכו להלחם למען קיסר ולקחו חלק במערכה האפריקנית של קיסר ובהמשך נלחמו גם בקרב מונדה (דרום ספרד המודרנית). בסופו של דבר, קיבלו ותיקי הלגיון ששרדו את הקרבות בסביבות נארבו מרטיוס בדרום גאליה טרנסאלפינה.
חיילים חדשים גויסו ללגיון בשנת 45 על ידי מרקוס איימיליוס לפידוס במהלך הטריומווירט השני. הלגיון עזב את מחנותיו בגאליה ועבר לשרת תחת פיקודו של מרקוס אנטוניוס במזרח ולקח חלק במערכה שניהל נגד האימפריה הפרתית. אנטוניוס אסף צבא ענק, אך המערכה הייתה כושלת. הלגיון נותר נאמן לאנטוניוס ונלחם לצדו נגד אוקטוויאנוס. לאחר תבוסתו של אנטוניוס, עבר לצדו של אוקטוויאנוס, אך מרד בו. כעונש על המרד, תוארו "אקווסטריס" נשלל ממנו והוא קיבל כינוי חדש: גמינה - תאום (כלומר, תאום ללגיון העשירי אקווסטריס).

באימפריה הרומית

בתקופת האימפריה הלגיון התחיל את שירותו בספרד, במהלך המלחמה הקאנטאבירית (29 לפנה"ס - 19 לפנה"ס) נגד שבט הקאנטאבירים (Cantabri). הלגיון נותר בספרד במשך עשרות שנים, עד שעבר לפנוניה סביב 71 לספירה. כמו כן, נשלח לדכא את המרד הבאטאווי. בהיותו בגבול גרמאניה השתתף בהדיפת פלישות מזדמנות של הגרמאנים. בשנת 89 מושל גרמאניה העלית, לוקיוס אנטוניוס סרטוריניוס (Lucius Antonius Saturninus), מרד בקיסר דומיטיאנוס והצבא שהוצב בגרמאניה התחתית, שכלל את הלגיון העשירי, נשלח לדכא את המרד.
במאה ה-2 לספירה לקח חלק במלחמת דאקיה שניהל טראיאנוס. כמו כן יחידות הלגיון (וסקילטיו) לקחו חלק בדיכוי מרד בר כוכבא
אורי כהן אהרונוב

הסטוריה

אורי נולד בירושלים  בשנת 1950. משפחתו -משפחת כהן אהרונוב היתה מראשי קהילת אנוסי משהד .זקני המשפחה  היו אנוסים בעקבות אירועי עלילת דם בשנת 1839 . בעיר משהד, במחוז ח'וראסאן אשר בצפון מזרח איראן, לא הייתה קהילה יהודית עד המאה ה-17. בעיר נמצא קברו של האימאם השיעי, עלי א-רידא. היהודים נחשבו לטמאים ונאסרה עליהם הכניסה לעיר. בשנת 1747 שב שליט פרס נאדר שאה (שהיה סוני) ממסע כיבושים בהודו, קבע את משהד כבירתו והביא איתו אוצרות רבים, השאה ביקש משבע-עשרה משפחות יהודיות מהעיר קזווין לעבור למשהד כדי לנהל את אוצרותיו. המשפחות נענו לבקשתו וימים רבים נדדו עד הגיעם למשהד, אך בינתיים נרצח השאה והמשפחות שמצאו עצמם בעיר שיעית קנאית, הם קבעו את משכנן בגיטו מחוץ לחומות העיר וחיו בפחד מתמיד משכניהם.ב-26 או 27 במרץ 1839 ערכו תושבי העיר טבח ביהודים, עקב עלילת דם.הקהילה מנתה אז כמאה משפחות, כארבע-מאות בני-אדם.
הטבח ארך  כיומיים . למחרת הטבח הצטוו היהודים לקבל עליהם את דת האסלאם או למות. יהודי משהד קיבלו על עצמם, כלפי חוץ, את האסלאם ונודעו כ"ג'דיד אל אסלאם" (מוסלמים חדשים). שנת האונס נתכנתה "אללה דאב" (מתת-אל, עונש משמים).אנוסי משהד לקחו על עצמם את המטלה הקשה של ניהול חיים כפולים - מוסלמים כלפי חוץ, אך יהודים בביתם. בשנת 1890 החלה עליית בני המשפחה לירושלים .הסבא של אורי היה חג' בעקבות עלייתו כמוסלמי למכה. המשפחה שהגיעה לירושלים התבססה בשכונת הבוכרים , שם נרכש שטח אדמה ונבנתה חצר עם חדרי מגורים ובית כנסת מפואר אשר נבנו ע"י חג'י אדוניה הכהן. החצר נקראת גם כיום ע"ש חג'י אדוניה הכהן ובית הכנסת והחצר פעילים  ונחשבים לאתר מורשת ואדריכלות מרכזי בביקורים בשכונת הבוכרים.  אורי כתב ערך וביים סרט על סיפור אנוסי משהד  סרטו של אורי על אנוסי משהד.  
אביו בנימין כהן אהרונוב היה במשך שנים רבות עיתונאי ,דיפלומט, ומזכיר הקונסוליה הצרפתית בירושלים. וזכה בתואר "יקיר ירושלים".

ביוגרפיה

כהן אהרונוב החל לעבוד בערוץ הראשון בראשית שנות השמונים. מספר שנים לאחר מכן מונה לכתב לענייני משטרה של הערוץ, ושימש בתפקיד זה עד לשנות חייו האחרונות. בין היתר סיקר את הפיגועים הגדולים בירושלים בשנות התשעים, וראיין את בנימין נתניהו בשנת 1993 בפרשת הקלטת הלוהטת. במשך שנים רבות שימש גם כראש דסק הפלילים של הערוץ, שכלל את כתבי המשטרה והמשפטים בירושלים ובתל אביב וכתבי הפריפריה. סרט הפרומו על מבט החדש
כהן אהרונוב שימש בין היתר ככותב ובמאי של שני סרטים תיעודיים. הראשון עסק באנוסי משהד.
   הסרט השני הוא "אשמת זכאי" – על הרשעתו המוטלת בספק של רוני זכאי ברצח פינקי שולמן.
התגורר בירושלים. בין השנים 1994-1991 היה נשוי לזמרת ריקי גל. השניים אימצו בת שנולדה ב-1991.
היה דודו של יאיא כהן אהרונוב מלהקת "הדג נחש".
אורי נפטר ב- 18/6/2015. כתבה לזכרו בערוץ הראשון
נקבר בבית הקברות סנהדריה בירושלים.
מוחמד כאמל עמר

מוחמד כאמל עמר (ערבית: محمد کامل عمرو; נולד ב-1 בדצמבר 1942) הוא דיפלומט מצרי. כיהן כשר החוץ של מצרים בתקופת נשיאותו של מוחמד מורסי כנשיא מצרים.

קריירה

עמר החל את עבודתו הדיפלומטית כיועץ במשלחת המצרית לאו"ם. הכהונה שארכה חמש שנים, החלה מאוגוסט 1982 עד לספטמבר 1987, כאשר במהלך תקופה זו הוא כיהן גם כנציגה של מצרים במועצת הביטחון של האו"ם (1983–1984). עמר המשיך לעבוד כיועץ אחראי לדיפלומטיה רב-צדדית וכיועץ לארגונים שונים. בין השנים 1987–1989 עבד במשרדיהם של סגן ראש הממשלה המצרי ובמשרדו של שר החוץ המצרי. לאחר מכן, בשנת 1989, החל לעבוד בשגרירות המצרית בוושינגטון די. סי., תפקיד שסיים בחודש דצמבר 1993. לאחר מכן, בין ינואר 1993 עד ספטמבר 1995, הוא מונה לסגן עוזר שר החוץ שעסק בארגונים מאפריקה. עמר המשיך בעבודתו הדיפלומטית ומונה לשגריר מצרים בערב הסעודית וכנציגה של מצרים בארגון המדינות האסלאמיות. את שני התפקידים הללו מילא עמר במשך שנתיים בין ספטמבר 1995 לדצמבר 1997. במקביל לעבודתו הדיפלומטית, מונה עמר בדצמבר 1997 למנכ"ל חלופי במועצת המנהלים של הבנק העולמי בוושינגטון, עת הוא מייצג את מדינתו ועוד 13 מדינות ערביות. עמר מילא תפקיד זה עד לחודש ינואר 2009.
לאחר המהפכה במצרים ובעקבות דרישה ציבורית מונה עמר ב-18 ביולי 2011 לתפקיד שר החוץ בממשלתו של עיסאם שרף. לאחר מכן המשיך לכהן גם בממשלתו של כמאל גנזורי שהורכבה ב-7 בדצמבר 2011 ובממשלתו של הישאם קנדיל שמונתה ב-2 באוגוסט 2012.
ב-2 ביולי 2013 התפטר עמר מתפקידו כשר החוץ בעקבות גל המחאות שפרץ במדינה. יחד עמו התפטרו כמה שרים נוספים אשר מחו נגד הנשיא מוחמד מורסי על שאינו נענה לדרישת המפגינים.
היחדה למען הגולן

פרסומים

בינואר 2018 פרסמה היל"ג מסמך מדיניות מקיף תחת השם: "הערות לאסטרטגיה לאומית לרמת הגולן". המסמך סוקר את הקשר ההיסטורי של הגולן לעם ישראל ולמדינת ישראל וכן מציג עקרונות, רעיונות ואבני יסוד לגיבוש אסטרטגיה לאומית לרמת הגולן שבמרכזה: הכרה בינלאומית בריבונות ישראל ברמת הגולן והגדלת מספר התושבים בגולן. במסגרת העבודה על המסמך בוצע מחקר משווה ובו נבחן גידול האוכלוסייה בערי פריפריה בין השנים 1967–2017 בהשוואה לגידול האוכלוסייה ברמת הגולן. בנוסף נבחנו תוכניות פיתוח ממשלתיות לרמת הגולן במשך חמישים שנות שליטה ישראלית. הממצאים העלו כי מרבית תוכניות הממשלה ליישוב ופיתוח הגולן לא הושלמו וחלקן אף לא כלל לא בוצע, עוד עלה כי גידול האוכלוסייה ברמת הגולן הוא הנמוך ביותר מבין הערים שנבחנו וכי מאז חקיקת חוק רמת הגולן בשנת 1981 חלה ירידה משמעותית במספר היישובים החדשים שהוקמו ברמת הגולן ובפיתוחו.
מסמך המדיניות תורגם לאנגלית והושק במסגרת כנס שנערך בקונגרס האמריקאי ביולי 2018.

כנס: אסטרטגיה לאומית לרמת הגולן

במרץ 2018 קיימה היל"ג כנס ראשון מסוגו בנושא גיבוש אסטרטגיה לאומית לרמת הגולן. בכנס השתתפו אנשי ציבור וכן גורמים מתחום הביטחון, הדיפלומטיה, התקשורת, האקדמיה וההתיישבות וכן מנהיגות מקומית מהגולן. בין המשתתפים: האלופים (במיל.) עמוס ידלין וגרשון הכהן, השגרירים לשעבר מייקל אורן ורון פרושאור, פרופסור אייל זיסר, ראש אגף המודיעין לשעבר במוסד חיים תומר וראש המועצה המקומית קצרין דמיטרי אפרצב. בכנס נידונו האפשרויות והסיכויים להכרה בינלאומית בריבונות ישראל ברמת הגולן, קידום תוכנית חירום לאומית לפיתוח הגולן והכפלת מספר התושבים בו.
כמו כן נידון עתיד המרחב הסורי מנקודת מבט ישראלית.
תוצרי הכנס והמסקנות שהתקבלו בו משמשות בימים אלה בסיס לגיבוש תוכנית חירום לאומית לפיתוח והכפלת אוכלוסיית הגולן אשר תוצג למקבלי ההחלטות.

גיוס תמיכה בארצות הברית

כחלק מהמאמץ לקידום ההכרה הבינלאומית בריבונות ישראל ברמת הגולן, קיימה היל"ג מסע הסברה בארצות הברית ביולי 2018, במהלכו נערכו פגישות עבודה עם גורמי ממשל בכירים, סנאטורים, ביניהם טד קרוז, וחברי בית הנבחרים, וכן עם מעצבי דעת קהל ועמיתים במכוני מחקר. 

העמדה המרכזית שהוצגה במסע ההסברה התמקדה בחשיבות ובצורך הדחוף שבהכרה אמריקאית בריבונות ישראל ברמת הגולן כאינטרס ישראלי-אמריקאי משותף. בהיבט רחב יותר, הוצג לסנאטורים ולחברי בית הנבחרים מזכר מפורט המתייחס לא רק לסוגיית הגולן אלא גם לצורך שבתהליך חשיבה חדש בכל הנוגע למדיניות החוץ של ארצות הברית למזרח התיכון, לאור המגמות המשתנות, ונדונו מהלכים מעשיים לקידום ההכרה האמריקאית.
במסגרת הביקור התקיים כנס בקונגרס האמריקאי ובו הוצג למשתתפים מסמך המדיניות "הערות לאסטרטגיה לאומית לרמת הגולן" המפרט את העקרונות המרכזיים בנוגע לחשיבות והדחיפות שבהכרה בינלאומית בריבונות ישראל ברמת הגולן. משתתפי הכנס קיבלו תדרוך מפורט בנוגע לאינטרס הישראלי והאמריקאי שבהכרה בגולן הישראלי, וכן סקירה רחבה בנושא שהעניק מייקל דוראן, מומחה אמריקאי בין-לאומי לפוליטיקה ומזרח תיכון ממכון הדסון שהגיע כאורח היל"ג.

דיון בכנסת

היחדה למען הגולן השתתפה בדיון שהתקיים בכנסת בנושא ההכרה הבינלאומית בריבונות ישראל ברמת הגולן. במרכז הדיון שהתקיים תחת הכותרת "העולם עם הגולן" עמדה החשיבות בקידום ההכרה הבינלאומית ברמת הגולן. את הכנס יזמה מפלגת 'יש עתיד' והשתתפו בו סגן שר הביטחון אלי בן דהן, וכן חברי כנסת ממפלגות הליכוד, המחנה הציוני, כולנו ויש עתיד. מלבד חברי הכנסת נשאו באירוע דברים עוזי ארד, ראש המועצה לביטחון לאומי לשעבר, אלי מלכה, ראש המועצה האזורית גולן ודמיטרי אפרצב ראש המועצה המקומית קצרין.
דירוג מלונות

דירוג מלונות משמש לסיווג מלונות על פי איכותם. יש מגוון רחב של תוכניות דירוג בשימוש על ידי ארגונים שונים ברחבי העולם. רוב מערכות הדירוג משתמשים בכוכבים, ככל שמספר הכוכבים של המלון גדל הוא נחשב יוקרתי יותר.
בקביעת הדירוג למלון מתייחסים לשירותי מזון, בידור, נוף, גודל חדר, ספא ומכוני כושר, בריכה, גישה נוחה למקום, מיקומו של האתר מלון וגורמים נוספים.

תקני דירוג המלונות בעולם

תקני דירוג המלונות הנפוצים בעולם הם שימוש בכוכבים, דירוג מהאות "A" ועד האות "F", שימוש ביהלומים או פשוט שימוש בדירוג במילים כמו "משביע רצון" או "לא מספק".
תקני הדירוג ברחבי העולם אינם אחידים ולכן אדם אשר במדינה מסוימת יקבל בחמישה כוכבים תנאים מסוימים, לאו דווקא יקבל את אותם התנאים במדינה אחרת.

בישראל

עד שנות ה-90 היה נהוג בישראל דירוג בתי-מלון שנקבע על ידי משרד התיירות, אולם בשל קשיים ובעיות שנוצרו הופסק הדירוג. לעומת זאת, בשטח עצמו המשיך להתקיים דירוג כוכבים לא-רשמי וללא קריטריונים ברורים על ידי סוכני נסיעות, רשויות שונות, ואף על ידי המלונות עצמם. בנוסף, בשנים האחרונות קמו בישראל עשרות בתי מלון קטנים מסוגים שונים, ובכלל זה מלונות המכונים "מלונות בוטיק". מקצת המלונות האלה אינם מוכרים כלל כמלונות רשומים על ידי משרד התיירות ואינם תואמים לדירוג כלשהו או אף לתקנים פיזיים כלשהם.
באוגוסט 2012, עשרים שנה לאחר שמשרד התיירות הפסיק את הדירוג שלו בכוכבים, אישרה ועדת הכלכלה של הכנסת תקנות לדירוג המלונות בארץ על-פי 267 קריטריונים שונים, על-פי מודל הדירוג של התאחדות המלונות האירופאית הוטלסטאר.
בניגוד לענף המלונאות, אין בענף הצימרים והאירוח הכפרי תקן הבוחן את רמת האירוח וסיווג איכותו. לאחרונה נעשה ניסיון ליצור דירוג המותאם לענף כדי לאפשר ללקוח לדעת מראש מה רמת האירוח שהוא יכול לצפות לה.
במרץ 2014 זכתה חברת אנמוזר במכרז של משרד התיירות לדירוג המלונות בישראל, חברה זו דירגה את כל המלונות 5 כוכבים באוסטריה ונמנית עם שלושת מייסדי דירוג HotelStars (המייסדים האחרים- מגרמניה ומשווייץ).
במקביל נאסר השימוש הלא רשמי בדירוג בכוכבים ונעשו מאמצים רבים לשכנע את בתי המלון לקבל את הדירוג החדש. אך עד כה ללא הצלחה רבה. מלונאים רבים מתנגדים לדירוג הכוכבים החדש בטענה שהוא מיותר ושכיום הסטנדרט הקובע הוא ביקורות גולשים.
בית אומיה

על השושלת

שבט אומיה היה השבט הערבי האריסטוקרטי ששלט בעיר מכה, עוד לפני תקופת האסלאם, השבט היה ידוע בעושרו, בהשכלת חבריו ובשליטתו בעיצובה של מכה כאזור מרחב למקדש הכעבה. בזכות השבט, הפך המקדש למוקד העיקרי לעלייה לרגל בקרב השבטים הערבים, כשלכל אחד מהשבטים הוקצה במקדש אליל מסוים. שבט אומיה ניצל את עונת העלייה לרגל למכה בשל היותה מקום קדוש לערבים הפגאנים, כדי לקדם את ענייניו המסחריים (למשל הקים שוק מרכזי למסחר) וכדי לבצר את מעמדו הפוליטי והחברתי בקרב הערבים. הופעת הנביא מוחמד סיכנה את מעמדו של השבט, בייחוד בשל השתייכותו של מוחמד לשבט המתחרה האשם, שבתקופת הופעת מוחמד היה שבט חלש וירד מגדולתו. שבט אומיה חשש כי קבלת האסלאם פירושה התחזקות מחודשת של שבטו של מוחמד, ובכך יאבד שבט אומיה את כוחו הכלכלי והפוליטי במכה. רצונו של הנביא להפוך את המקדש למקדשו היחידי של אללה פורש בידיהם כניסיון של מוחמד לעצב את המקדש מחדש, על מנת לשלוט בתנועת העלייה לרגל ובכך גם לשלוט במכה מבחינה מסחרית ופוליטית, דבר שנראה כפוגע באינטרסים של שבט אומיה. לכן נודע השבט כשבט העיקרי אשר התנגד לדת החדשה ולנביא מוחמד. כמעט כל המלחמות המשמעותיות נגד מוחמד נבעו מיוזמה של שבט אומיה. בסופו של דבר, מוחמד הצליח לכבוש את העיר מכה, מעוזם של שבט אומיה.
לאחר מות מוחמד, בחרו האומיים להתאסלם על מנת להחזיר את כוחם הפוליטי הקודם, כפי שאכן קרה. השבט תמך בבחירתם של אבו בכר לשלטון ועמר בן אל-ח'טאב שלא היו משבט האשם וגם לא משבט אומיה, כך שהם שירתו את האינטרס העיקרי של שבט אומיה - לא להחזיר את שבט האשם לשלטון. בתקופת שלטונם של שני הח'ליפים הראשונים, האומיים החלו לכבוש את עמדות הכוח בניהולה של המדינה המוסלמית, שבאותה התקופה החלה להתרחב גם לאזורי מצרים ופרס; כך שבסופו של דבר, מרבית המשרות הפוליטיות והמינהליות היו בידי השבט בתקופה ההיא. עם מותו של עומר ראו האומיים שבידם הכוח להחזיר את השלטון לשבט ואכן כך הם עשו כאשר תמכו במינויו של עות'מאן בן עפאן, משבט אומיה, כח'ליף.

קשרי החוץ של הח'ליפות האומיית

הח'ליפות האומיית הייתה אוטרקית כמעט לחלוטין. בניגוד לקשריה עם המזרח, במשך כל זמן שלטונה לא נוצרו קשרי דיפלומטיה או מסחר בינה לבין העולם המערבי.
בצפון קיימה הממלכה מלחמת התשה בלתי נגמרת במחוזות ההרריים של אנטליה כנגד הביזנטים. עם שאר שליטי אירופה הנוצרית - המרובינגים הקרולינגים והלומברדים, לא התקיימו קשרים פרט לפשיטות ימיות אקראיות.
במזרח קיימה הממלכה קשרים כלכליים עם עמים ומדינות השוכנים לאורך האוקיינוס ההודי והאוקיינוס השקט כגון סנד (היום בפקיסטן), זנזיבר, אינדונזיה ואפילו סין. מסעות אלו הם ההשראה לאגדות סינבד המלח. לעומת קשרי המסחר הימיים עם המזרח, פסק הסחר היבשתי עם המזרח בדרך המשי, בעקבות פלישת השבטים הטורקיים ממרכז אסיה.
בית אומיה היה הראשון שהתייחס לארץ ישראל כאל מחוז. מועאויה עצמו הושבע בירושלים ושם נשבעו לו אמונים. ארץ ישראל נקראה בשם ג'ונד (מחוז) פלסטין, יריחו שוקמה והפכה לעיר חורף ונבנה בה ארמון הישאם, רמלה, על אם הדרך יפו-ירושלים, הוקמה כעיר חדשה והפכה לעיר הבירה של המחוז.

כלכלה ומסחר

בית אומיה טבעו מטבעות מוסלמים, כלומר מטבעות ללא דיוקן אלא עם כיתוב בלבד. היו להם קשרי מסחר ומס בדרום עם השבטים הנובים דרומית למצרים. אלו באו לידי ביטוי בעיקר ביבוא עבדים אפריקאים ויצוא מזון.
בית אומיה בנו ארבעה ארמונות באזור בו שוכן כיום הגן הארכאולוגי ירושלים, את מסגד עומר, מסגד אל-אקצא וכיפת הסלע בירושלים, את המסגד האומיי בדמשק, חאן אל-מיניה על שפת הכנרת, המסגד הלבן ברמלה ודאר אל חכמה (دار لحكمة) בית החכמים וארמון הישאם ביריחו.